Gr. 10-leerder agter tralies vir besit van vuurwapen(Argieffoto) ŉ Gr. 10-leerder is in hegtenis geneem nadat hy betrap is met ŉ vuurwapen – waarvan die reeksnommer verwyder is – asook ammunisie. Kapt. Xoli Mbele, polisiewoordvoerder, het gesê die jong man is Vrydag op die hoek van Wanderers- en De Villiersstraat in Hillbrow aangekeer. Weens sy ouderdom word hy by ŉ plek van veiligheid aangehou. “Die polisie was besig met stop-en-deursoekingsoperasies toe hulle inligting oor drie verdagte mans ontvang het. Hulle het die mans deursoek en ŉ ongelisensieerde vuurwapen sonder ŉ reeksnommer en ammunisie by een van hulle gekry.” Mbele het gesê die seun het gesê sy oom het die vuurwapen vir hom gegee. Die wapen sal vir ballistiese toetse gestuur word om te bepaal of dit in die uitvoering van enige ernstige en geweldsmisdaad gebruik is. Die seun verskyn Maandag in die Johannesburgse landdroshof.